ฮือฮาพบวัตถุโบราณกว่า 300 ชิ้น ที่นางรอง รอจนท.ศิลปากรตรวจสอบ
วานนี้ (17 ส.ค.) ผู้สื่อข่าวไทยพีบีเอสรายงานว่า ชาวบ้านในต.ชุมแสง อ.นางรอง จ.บุรีรัมย์ กว่าหนึ่งร้อยคน ต่างมุงดูวัตถุโบราณ ที่มีลักษณะคล้ายโซ่ตรวนนักโทษ ศาสตราวุธโบราณ และเครื่องมือการเกษตร รวมกว่า 300 ชิ้น ถูกขุดขึ้นมาจากบริเวณสวนของนายสุพล เจียมผักแว่น ชาวบ้านเจริญสุข ต.ชุมแสง ซึ่งอยู่ใต้พื้นดินลึกประมาณ 50 ซ.ม. เบื้องต้นตำรวจภูธรนางรอง และกำนัน ผู้ใหญ่บ้าน ได้ร่วมตรวจสอบพร้อมจดบันทึกรายการวัตถุโบราณที่ขุดพบดังกล่าวด้วย ก่อนทำรายงานส่งให้นายอำเภอนางรองรับทราบนายสุพลเปิดเผยว่า ก่อนหน้านี้ฝันว่าพ่อตาซึ่งเสียชีวิตไปกว่า 20 ปีมาบอกว่ามีของมีค่าฝังอยู่ใต้ดินจึงได้ใช้จอบมาลองขุดดู ก็พบเคียวและโซ่ตรวนสมัยโบราณฝังอยู่จริง จึงนำธูปเทียนมาจุดกราบไหว้ตามความเชื่อก่อนจะนำวัตถุโบราณที่ขุดพบขึ้นมาทั้งหมด จากหลุมใช้เวลาประมาณ 2 ชั่วโมงด้านนายอัษฎาวุธ เกตุผักแว่น กำนัน ต.ชุมแสง อ.นางรอง จ.บุรีรัมย์ กล่าวว่า จากคำบอกเล่าของผู้เฒ่าผู้แก่ ทราบว่า พื้นที่แถบนี้เป็นเมืองเก่า ซึ่งในอดีตเคยมีกลุ่มลักลอบขุดหาของเก่าเข้ามาขุดค้นวัตถุโบราณหลายครั้งสำหรับวัตถุโบราณเหล่านี้ถูกนำไปเก็บรักษาไว้ที่ทำการผู้ใหญ่บ้านเจริญสุข โดยจัดเวรยามดูแลรักษา และได้ประสานไปยังสำนักศิลปากรที่ 12 จังหวัดนครราชสีมา เข้ามาตรวจสอบ รวมทั้งนำไปเก็บรักษาเพื่อการเรียนรู้ และเป็นสมบัติของชาติต่อไป
ชาวบ้านในอ.นางรอง จ.บุรีรัมย์ ขุดพบวัตถุโบราณ ที่มีลักษณะคล้ายโซ่ตรวนนักโทษและศาสตราวุธโบราณกว่า 300 ชิ้น เบื้องต้นนำไปเก็บรักษาไว้ที่ทำการผู้ใหญ่บ้านและประสานให้สำนักศิลปากรที่ 12 เข้ามาตรวจสอบ
ThaiPBSnews,ข่าวไทยพีบีเอส,วัตถุโบราณ,นางรอง,บุรีรัมย์